In nomine Patris, et Filii, et Spiritus sancti. Præsentis Ævi scire volentibus, futurisque deinceps clarificetur hominibus, quod Oddo Montis-Salionis Dominus, pœnam æterni supplicii cupiens evadere, et Paradisi præmia percipere, in die sepulturæ fratris sui Hugonis sua spontanea voluntate partem non minimam Militum de Monte Salvionis, et clientum, nec non amicorum et vicinorum suorum in Besuensi Capitulo antequam corpus defuncti ad tumulum deferretur, convocavit, ibique dona, quæ antea fecerat de Ecclesiis, scilicet de Albiniaco, de sancto Benigno, de Capella Montis-Salvionis, de Icioma, hoc modo confirmavit. In præsentia namque Dom. Stephani Abbatis, et Monachorum, et eorum quos ipse convocaverat, prædictus Oddo, et Domnus Petrus avunculus ejus, iterum donationem supradictarum Ecclesiarum ex toto fecerunt et confirmaverunt Deo, et sancto Petro Besuensis Ecclesiæ, possidendam in perpetuum. § Textum etiam Euvangelii coopertum de argento ad donationem confirmandam super altare posuerunt, pro anima supradicti Hugonis, et pro animabus omnium antecessorum suorum, et pro semetipsis. Addiderunt etiam huic elemosynæ unum mansum in Albiniaco, et unum servum et unam ancillam. § Rogatu itaque eorum pro confirmatione hujus rei Domnus Abbas Stephanus, ab Episcopo Roberto in synodo supradictum Hugonem, et patrem ejus, et antecessores suos defunctos absolvi fecit. Ut vero donatio ista inconvulsa permaneat, adsignamus testes. Sig. Stephani Abbatis. Sig. Widonis Prioris. Wilenci. Sig. Oddonis et Petri, qui hoc donum fecerunt. § Acta sunt hæc tempore, quo Pascalis summum Pontificatum tenebat in Roma, Philippus regimen in Francia, Rotbertus cathedram Episcopalem in Lingonis, Stephanus Abbas pastoralem curam in Besua. Anno ab Incarnat. Domini MCI. Indict. VIIII. Epacta XVIII. Sig. Teboldi. Teoderici. Landrici Lanfricurtis. Lamberti de Domarim. Widrici Præpositi. Ricardi de Vircillis. Rodulfi. Oddonis de Bellomonte. Haimonis de Fontanis. Oddonis. Walonis de Calmis. Clericorum vero, Humberti Archipresbyteri. Wilenci Sacerdotis. Johannis Sacerdotis.